
REPUBLIKA HRVATSKA
OPĆINSKI SUD U SPLITU
Gundulićeva 27
Split
Poslovni broj: R1 Ob-780/2026-6


U  I M E  R E P U B L I K E  H R V A T S K E
R J E Š E N J E
Općinski sud u Splitu, po sutkinji ovog suda Andreji Mikelić, kao sucu pojedincu, u pravnoj stvari predlagatelja H. zavod za socijalni rad, P. ured S., OIB: …, zastupan po ravnateljici T. Š., dipl. socijalna radnica, a ona po N. B., mag.iur., i predloženika pod 1. N. R., OIB: …, s prebivalištem na adresi …, zastupana po punomoćniku M. L., odvjetniku u Z., 2. M. R., OIB: …, s prebivalištem na adresi …, 3. mal. F. R., OIB: …, s prebivalištem na adresi …, u postupku zastupan po posebnoj skrbnici S. P., mag. iur., zaposlenici Centra za posebno skrbništvo – Podružnica u … 7, i 4. Centar za odgoj i obrazovanje J. B. S., OIB: …, sa sjedištem na adresi …, radi privremenog povjeravanja mal. djeteta ustanovi socijalne skrbi, nakon dovršenog raspravljanja na ročištu održanom 10. rujna 2026., uz isključenje javnosti, u nazočnosti pun. predlagatelja N. B., zamjenika punomoćnika predloženice pod 1. F. S., odvjetnika u S., predloženika pod 2. osobno i posebne skrbnice, u odsutnosti uredno pozvanog predloženika pod 4., i objavljenog 11. rujna 2026.,

    
r i j e š i o  j e

 	I. Mal. F. R., OIB: …, rođ. ….g., s prebivalištem na adresi …, rođen od majke N. i oca M., privremeno se povjerava i smještava u C. za odgoj i obrazovanje J. B. S., OIB: …, sa sjedištem na adresi … .

II. Osobni odnosi majke N. R., OIB: … i mal. F. R., OIB: …, ostvarivat će se u obliku susreta i druženja dva puta mjesečno u trajanju od dva sata, u prostorijama ustanove socijalne skrbi Centra za odgoj i obrazovanje J. B. S. na adresi B. B. 30, S., sve uvažavajući kućni red ustanove. Uz to, osobni odnosi majke N. R. i mal. F. R., neizravno, u obliku telefonskih poziva, odnosno videovezom, ostvarivat će se jedan put tjedno u trajanju od deset minuta, sve uvažavajući kućni red ustanove.

III. Osobni odnosi oca M. R., OIB: … i mal. F. R., OIB: …, ostvarivat će se u obliku susreta i druženja dva puta tjedno u trajanju od dva sata, u prostorijama ustanove socijalne skrbi Centra za odgoj i obrazovanje J. B. S. na adresi B. B. 30, S., sve uvažavajući kućni red ustanove.

IV. Mjera iz točke I. ovog rješenja izriče se u trajanju od trideset dana, od dana kad je mjera određena.

V. Žalba na ovo rješenje ne zadržava njegovu ovrhu.


Obrazloženje

1. Kod ovog suda 3. rujna 2026. zaprimljen je prijedlog predlagatelja naspram predloženika, radi privremenog povjeravanja maloljetnog djeteta ustanovi socijalne skrbi, zaveden pod gore navedenim poslovnim brojem. 

2. U prijedlogu predlagatelj navodi kako je obitelj R. poznata toj službi od srpnja 2021. godine kada su se roditelji obraćali radi ostvarivanja prava i usluga za mal. F. R., djeteta s teškoćama u razvoju. Obitelj R. je četveročlana, čine je roditelji N. i M. R. te njihova djeca mal. T. R., rođen …. godine, i mal. F. R., rođen ... godine. Zatim, roditelji su razveli brak 5. rujna 2024. godine te su tijekom postupka obveznog savjetovanja pred ovom službom sporazumno zaključili Plan o zajedničkoj roditeljskoj skrbi koji je potvrđen od strane O. suda u S.. Prema sudskoj odluci mal. T. R. stanuje s ocem M. na adresi njegova prebivališta, dok je za mal. F. R. bilo uređeno ostvarivanje skrbi roditelja naizmjenično kod svakog roditelja u jednakom vremenskom omjeru, pri čemu je dijete jedan tjedan boravilo kod majke, a jedan tjedan kod oca, no roditelji su u veljači 2026. pristupili u ovaj Područni ured kako bi izvijestili stručni tim da su postigli dogovor da će dijete boraviti jedan dan kod oca drugi dan kod majke i tako naizmjenično, također su dogovorili da će svako od roditelja primati polovinu iznosa inkluzivnog dodatka za mal. F.. Međutim, roditelji su se višekratno obraćali ovoj službi zbog teškoća u organizaciji i ostvarivanju skrbi o mal. F. R., pri čemu su učestalo navodili međusobne nesuglasice i probleme u provedbi dogovorenog načina skrbi. Situacija eskalira tijekom ljeta 2026.g., kada dolazi do potpunog prekida redovitog ostvarivanja skrbi od strane majke N. R., koja se prema saznanjima ove službe odselila u Z., nakon čega je svakodnevna skrb o mal. F. ostala na ocu M. R., radi čega je otac u srpnju 2026.g. podnio zahtjev za provođenje obveznog savjetovanja pri ovoj službi radi izmjene važeće sudske odluke o ostvarivanju roditeljske skrbi. Zatim, M. R. je tijekom razgovora sa stručnim radnicima ove Službe navodio kako se nalazi u izrazito teškom psihičkom stanju, da je emocionalno iscrpljen te da više nije u mogućnosti samostalno izvršavati svakodnevne roditeljske obveze prema mal. F. R., budući je on dijete sa složenim i višestrukim razvojnim teškoćama te teškim poremećajem iz spektra autizma.

2.1. Naime, iz dostupne medicinske dokumentacije proizlazi kako kod mal. F. postoje značajna odstupanja u području komunikacije, socijalne interakcije, jezičnih sposobnosti, senzorne obrade i ponašanja, te da zahtijeva kontinuirani nadzor i pomoć odrasle osobe tijekom svakodnevnog funkcioniranja, štoviše, iz nalaza nadležne psihijatrice iz kolovoza 2026. godine proizlazi kako je zbog težine kliničke slike i potrebe za kontinuiranom skrbi indicirano osiguravanje dugotrajnog i visoko strukturiranog oblika skrbi u ustanovi primjerenoj njegovim potrebama. Napominje se da je mal. F. završio 1. razred O. u C. za odgoj i obrazovanje J. B. te da je tijekom ljetnih praznika bio uključen u program ljetnog dežurstva navedene ustanove, a od školske godine 2025./2026. nastavlja školovanje u C. za autizam S.. Zbog navedenih teškoća u ostvarivanju skrbi, pri ovom Područnom uredu pokrenut postupak za priznavanje prava na socijalnu uslugu smještaja u kriznim situacijama za mal. F. R. budući da roditelji nisu u mogućnosti osigurati odgovarajuću skrb i zadovoljavanje njegovih svakodnevnih potreba, te su oba roditelja dala pristanak i suglasnost za priznavanje predmetnog prava sukladno članku 112. stavku 2. točki 5. Zakona o socijalnoj skrbi.

2.2. Iz obavijesti socijalne radnice u pripravnosti, stručnom timu je stavljeno na znanje kako je dana 1. rujna 2026. godine u 17,30 sati pristupila u COO J. B., sve radi obavijesti djelatnika ustanove da otac M. R. nije došao po dijete prema prethodnom dogovoru u 12,30 sati, uslijed čega je djelatnica u pripravnosti kontaktirala oca M. koji je izjavio kako nije u mogućnosti doći po dijete niti preuzeti daljnju skrb o istome, točnije otac M. R. tom prilikom jasno je iskazao kako odbija preuzeti daljnju svakodnevnu skrb o mal. F. R. zbog svog psihičkog stanja i nemogućnosti nošenja s postojećim životnim okolnostima. Uslijed nemogućnosti i odbijanja roditelja da osiguraju neposrednu skrb o mal. F. R., roditeljima je telefonskim putem izrečena žurna mjeru izdvajanja i smještaja djeteta izvan obitelji, uz što su im pojašnjeni i pravni učinci te trajanje iste, kao i da će im se otpremiti rješenje u pisanom obliku. U odnosu na drugo dijete u obitelji, mal. T. R., stručni tim je izvršio procjenu sigurnosti te utvrdio da obzirom na svoju životnu dob, stupanj samostalnosti i uredno funkcioniranje, raspolaže zaštitnim čimbenicima koji umanjuju rizik njegove ugroženosti, odnosno da život, zdravlje, sigurnost i dobrobit mal. T. R. u ovom trenutku nisu neposredno ugroženi te nisu utvrđene okolnosti koje bi opravdavale njegovo izdvajanje iz obitelji, uz što je procijenjeno kako otac M. R., i nadalje raspolaže dostatnim roditeljskim kapacitetima za brigu o mal. T. R..

2.3. Ispunjavanjem Liste za procjenu sigurnosti djece i Liste za procjenu razvojnih rizika mal. djeteta, utvrđeno postojanje visoka razine rizika na strani roditelja i visoka razina rizika na strani mal. djeteta, odnosno da postoji više značajnih okolnosti na strani roditelja i djeteta koje ugrožavaju mal. dijete, radi čega je utvrđena potreba intenzivne intervencije i izricanjem mjere obiteljsko-pravne zaštite koja će žurno otkloniti ili umanjiti razvojne rizike po dijete. Sumirano, stručni tim ustanovljuje da bi život, zdravlje, razvoj i dobrobit mlt. F. R. bili značajno ugroženi ostankom u obitelji uslijed činjenice da majka N. R. ne sudjeluje u skrbi o djetetu, ne ostvaruje redovite kontakte s istim te odbija preuzeti svakodnevnu brigu o njemu, dok je otac M. R. zbog narušenog psihičkog stanja, emocionalne iscrpljenosti i nemogućnosti daljnjeg samostalnog izvršavanja roditeljskih obveza izjavio da nije u mogućnosti niti spreman preuzeti daljnju neposrednu skrb o mlt. djetetu. Dakle, mal. F. R. je privremeno smješten u COO J. B. radi osiguravanja njegove sigurnosti, skrbi i zadovoljavanja osnovnih životnih potreba. Zaključno, sagledavajući ukupne obiteljske okolnosti te procjenom ugroženosti prava i dobrobiti dobivenih Listama za procjenu razvojnih rizika djeteta i Listama za procjenu sigurnosti djeteta utvrđeno je da su ostankom u obitelji život i zdravlje mal. F. R., izrazito ugroženi, odnosno da postoji opasnost za život, zdravlje ili dobrobit djeteta koji se može zaštititi samo izdvajanjem djeteta iz neposrednoga okruženja, procijenjena je potreba izricanja žurne mjere izdvajanja iz obitelji te smještaja i privremene povjere svakodnevne skrbi o mal. F., Centru za odgoj i obrazovanje ''… i to počevši s danom 1. rujna 2026.g., pa nadalje dok postoje zakonski uvjeti, a u kojem roku će se detaljno i pravilno utvrditi činjenično stanje i donijeti odluka o daljnjoj skrbi za dijete, a sve u cilju zaštite prava i najboljeg interesa djeteta. Sukladno odredbi članka 137. stavka 2. Obiteljskog zakona, u zakonskom roku je, dana 3. rujna 2026.g., u predmetu određivanja žurne mjere izdvajanja i smještaja mal. F. izvan obitelji, izrađeno rješenje u pisanom obliku, KLASA: UP/I-552-06/26-02/11, URBROJ: 139-126-03/23-26-4 od 3. rujna 2026.g., a koje je i otpremljeno roditeljima, poštujući rok od 72 sata od trenutka donošenja usmenog rješenja.

2.4. Sukladno odredbi članka 151. stavka 2. Obiteljskog zakona Stručni tim je, temeljem neposrednog rada s obitelji, razgovora s roditeljima te uvidom u postojeću i dostupnu dokumentaciju ove Službe, dana 3. rujna 2026. godine izradio mišljenje o procjeni ugroženosti djeteta u kojem su članovi Stručnog tima ovog Područnog ureda mišljenja kako su ostankom u obitelji život, zdravlje i razvoj djeteta bili ozbiljno ugroženi, radi čega se smatralo opravdanim roditeljima mal. djeteta, odrediti žurnu mjeru izdvajanja i smještaja djeteta izvan obitelji. Uz to, stručni tim predlaže da se mal. F. privremeno povjeri i smjesti u Centar za odgoj i obrazovanje …''. Također, uviđa se potreba određenja ostvarivanja osobnih odnosa roditelja s djetetom u vidu susreta i druženja. Obzirom na sve navedeno, predlaže se Naslovu, da pozivom na članak 150. točku 1., članak 151. i čanak 152. Obiteljskog zakona, žurno provede postupak i donese rješenje sadržajno jednako izreci ovog rješenja.

3. Uz prijedlog predlagatelja prileži Rješenje Hrvatskog zavoda za socijalni rad, Područni ured S., KLASA: UP/I-552-06/26-02/11, URBROJ: 139-126-03/23-26-4 od 3. rujna 2026.g. i Mišljenje stručnog tima od 3. rujna 2026. koju dokumentaciju je sud pregledao te je dana mogućnost izjašnjenja strankama.

4. Pregledom rješenja Hrvatskog zavoda za socijalni rad, Područni ured S., KLASA: UP/I-552-06/26-02/11, URBROJ: 139-126-03/23-26-4 od 3. rujna 2026.g. razvidno je da je roditeljima N. R. i M. R. određena žurna mjera izdvajanja i smještaja izvan obitelji njihovog djeteta mal. F. R., počevši od 1. rujna 2026. te da se mal. F. R. privremeno smještava u C. za odgoj i obrazovanje J. B. S., počevši  s danom 1. rujna 2026.

5. U Mišljenju stručnog tima HZSR-a od 3. rujna 2026. u bitnome se navodi kako je isto sastavljeno temeljem višekratnih razgovora s roditeljima i uvidom u postojeću dokumentaciju te službe. Dana 8.12.2025. ovaj Odjel zaprimio službenu bilješku od kolega koji se bave djecom s teškoćama u razvoju, a u kojoj se navode određene problematične situacije vezane uz skrb o djetetu te je otac M. pozvan radi saslušanja na predmetne okolnosti. M. je tada navodio da se na bivšu suprugu N. ne može osloniti ali da poštuju vrijeme pola-pola s mit. F., ali ne na način da funkcioniraju kako je sudskom presudom određeno već jedan dan F. bude s majkom a jedan s ocem i tako naizmjenično. Ovakav način skrbi o mit. F. funkcionirao je određeno vrijeme, točnije do 12. lipnja 2026. kada je majka N. trebala preuzeti dijete no nije se pojavila. 14. lipnja majka N. je prijavila oca M. za obiteljsko nasilje, te je M. pritvoren i zadržan jednu noć, a izrečene su mu mjere opreza (približavanja na 100 metara i zabrana uspostavljanja kontakta i održavanja veze s N. R.) koje su i dalje na snazi. Nakon toga su se boravci mit. F. kod roditelja uredno izmjenjivali sve do 12. srpnja kada majka nije preuzela dijete od oca, a otac nije mogao odvesti dijete kod majke zbog izrečenih mjera opreza. Posljednji susret majke N. i mit. F. bio je 5. srpnja 2026. godine. Prema našim saznanjima majka se odselila u Z. i prepustila skrb o mit. F. i mit. T. bivšem suprugu, te se od M. saznaje da ne uspostavlja kontakte ni sa mit. F. niti sa starijim sinom mit. T.. Zbog navedenih okolnosti otac M. se obraćao ovoj Službi radi pomoći i smještaja sina F. u ustanovu socijalne skrbi, navodi kako je od svibnja 2026. godine na bolovanju, te da se o mit. F. trenutno isključio brine sam. Dalje navodi kako su mu roditelji starije životne dobi i imaju zdravstvene teškoće te mu nisu u stanju pružiti pomoć u skrbi o mit. F. u onolikoj mjeri koliko bi njemu to bilo potrebno. Zbog novonastalih okolnosti otac M. nalazi se pod iznimnim psihičkim opterećenjem. Navodi da se, uz svakodnevnu samostalnu brigu o mit. F., suočava s izraženom emocionalnom iscrpljenošću, osjećajem bespomoćnosti i depresivnim smetnjama. Iz razgovora obavljenog s ocem dana 10. kolovoza 2026. se saznaje da je iznimno iscrpljen i da se teško nosi sa teškoćama mit. F. koji je iznimno zahtjevan dječak i zahtjeva cjelodnevnu brigu. Navodi također da uzima propisanu farmakoterapiju (Z., M., N.) i da da se ne može više nositi sa životnom situacijom. S obzirom na izostanak potrebne podrške i dugotrajnu izloženost stresu, ističe da više nije u mogućnosti adekvatno nositi se s težinom životne situacije u kojoj se nalazi.

5.1. Obitelj R. je nepotpuna i četveročlana a čine je roditelji i dvoje djece, sin T. rođen … i sin F. rođen ... Roditelji N. i M. R. razveli su brak 5.9.2024. godine. Otac M. R. rođen je ... godine u S., potječe iz potpune četveročlane obitelji u kojoj je odrastao uz roditelje i starijeg brata. Otac A. R. rođen je ..., majka V. R. rođena je ..., oboje su umirovljenici, narušenog zdravstvenog stanja, majka je prije 10 godina imala CVI, bez značajnijih posljedica u funkcioniranju. Stanuju u vlastitom stanu u S. na adresi ... Brat A. R. rođen ... oženjen je, otac dvoje djece i s obitelji živi u S.. M. navodi uredne obiteljske odnose sa svim članovima obitelji podrijetla, negira postojanje psihopatoloških odstupanja u obitelji kao i poteškoća s ovisnošću. M. je po zanimanju elektrotehničar, a zaposlen je u firmi K. I. d.o.o., aktualno je na bolovanju zbog anksioznosti. Majka N. R. djev. R. rođena je … u T., potječe iz četveročlane obitelji u kojoj je odrastala uz roditelje i starijeg brata. Majka S. R. rođena ..., otac I. R. rođen je ..., oboje su umirovljenici. Brak roditelja je razveden u N. odrasloj dobi, prije 10 godina i otac je sklopio novi brak sa J. P., u kojem nisu rođena djeca. Brat D. rođenje 18.11.1984., stanuje s majkom S. u K., neoženjen i nema djece. N. stanuje u kućanstvu s ocem i njegovom suprugom na adresi …, gdje se preselila 13.7.2026. Iz zdravstvenog stanja izdvaja gastritis, negira psihičke poteškoće. N. je po zanimanju prehrambeni tehničar, zaposlena u tvrtki P. d.o.o. kao blagajnica. Uzdržava se od plaće i šalje uzdržavanje za mit. T. u iznosu od 180 eura mjesečno. Odnosi sa obitelji podrijetla su promjenjive kvalitete, navodi da aktualno stanuje s ocem, ali navodi da ju je uslijed konflikta otac izbacio iz stana a potom opet primio u isti. U odnosu na majku i na brata nije se detaljnije izjasnila. Mit. T. rođen je …. u S., uredno je završio osnovnu školu nakon čega je upisao E.-birotehničku školu S., prvi razred je uredno završio, dok je drugi razred pao jer je imao zaključene 3 negativne ocjene ali je redovito pohađao nastavu. Ove školske godine će biti učenik drugog razreda Srednje tehničke prometne škola S. za zanimanje tehničar cestovnog prometa. Otac navodi kako mit. nema značajnih poteškoća u funkcioniranju i zdravstvenom stanju. Uključen na trening košarke.

5.2. Mit. F. je rođen …. u S. iz druge trudnoće i urednog poroda. Dječak u dobi od osam godina sa kliničkom slikom teškog poremećaja iz spektra autizma. Uvidom u važeći Nalaz i mišljenje, te temeljem prethodnih vještačenja saznaje se da je F. je u lipnju 2021. učinjenom ADOS-2 procjenom na ERF-u utvrđen poremećaj iz autističnog spektra, te je od tada u polivalentnom tretmanu. U ožujku 2023. je bio na kontrolnoj psihološko-logopedskoj procjeni u Kabinetu za ranu komunikaciju pri ERF-u, navodi se da su psihomotorne sposobnosti pretežno u zoni lakog zaostajanja, najuspješniji je na zadacima vizuoperceptivne sposobnosti, a najizraženija odstupanja su u komunikaciji, socijalnoj interakciji, jezičnom razumijevanju i proizvodnji, uz osobitosti u ponašanju (stereotipnosti, nefleksibilnosti u ponašanju i jeziku, senzoričke osobitosti), što odgovara poremećaju iz spektra autizma. Prema mišljenju stručnog suradnika u psihosocijalnoj podršci COO J. B. iz travnja 2025. govor ne koristi u komunikacijske svrhe, prisutne eholalije i metalalije, češće se služi engleskim nego hrvatskim jezikom, vokabular hrvatskog jezika izuzetno oskudan. Nema uspostavljenu kontrolu sfinktera, nosi pelenu. Prema psihološkoj procjeni iz svibnja 2025. uočava se usporen psihomotorni razvojni profil sa razvojnim odstupanjima u svim razvojnim domenama, pokazuje značajna odstupanja u jezičnim sposobnostima i obilježjima pažnje, te u domeni socijalne komunikacije, uz atipičan obrazac u usvajanju jezika, odstupanja u senzornoj obradi i stereotipna ponašanja. Prema nalazu neuropedijatra iz svibnja 2025. teško se odvaja od mobitela, živi u virtualnom svijetu, nije agresivan, ima tantrume, ima dosta stereotipnih ponašanja, selektivan u jelu, ne uključuje se u igru s drugom djecom, ali voli biti u njihovom društvu, počeo je pokazivati prstom, ima značenjsku riječ i slaže rečenice ali uglavnom sam sa sobom, pretežno na engleskom jeziku. Bio je uključen je u predškolsku ustanovu za djecu s teškoćama, u skraćenom trajanju, do 4 sata/dan uz podršku asistenta. Uključen je u uslugu rane razvojne podrške (logoped, edukacijski rehabilitator, radni terapeut) u COO J. B.. Od ove školske godine polaznik je Centra za autizam u S.. Uvidom u novi nalaz iz kolovoza 2026. zaključak je nadležne psihijatrice kako je zbog težine kliničke slike, a i potrebe kontinuiranog razvoja i skrbi mit. F. indicirano osiguravanje dugotrajnog i visoko strukturiranog oblika skrbi u ustanovi primjerenoj njegovim potrebama.

5.3. Dana 2.9.2026. stručni tim ove Službe zaprimio obavijesti socijalne radnice iz dežurstva prema kojoj se saznaje kako je dana 1. rujna 2026. godine u 17,30 sati pristupila u COO J. B. nakon obavijesti djelatnika ustanove da otac M. R. nije došao po dijete prema prethodnom dogovoru u 12,30 sati. Djelatnica je tada kontaktirala oca M. R. koji je izjavio kako nije u mogućnosti doći po dijete niti preuzeti daljnju skrb o istome i tom prilikom jasno iskazao kako odbija preuzeti daljnju svakodnevnu skrb o mit. F. R. zbog svog psihičkog stanja i nemogućnosti nošenja s postojećim životnim okolnostima. Zbog nemogućnosti i odbijanja roditelja da osiguraju neposrednu skrb, i zbog nedostatnih i neadekvatnih roditeljskih kapaciteta skrbi o mit. F. R. dežurna socijalna radnica roditeljima telefonskim putem izrekla žurnu mjeru izdvajanja i smještaja djeteta izvan obitelji. Obzirom da stanuje u Z., majka N. R. je telefonskim putem upoznata s razlozima poduzimanja mjere te joj je ista priopćena. Mit. F. R. privremeno je smješten u C. J. B. radi osiguravanja njegove sigurnosti, skrbi i zadovoljavanja osnovnih životnih potreba. Stručni tim je izvršio procjenu sigurnosti mit. T. R. te utvrdio da obzirom na svoju životnu dob, stupanj samostalnosti i uredno funkcioniranje, raspolaže zaštitnim čimbenicima koji umanjuju rizik njegove ugroženosti, odnosno da život, zdravlje, sigurnost i dobrobit mit. T. u ovom trenutku nisu neposredno ugroženi te nisu utvrđene okolnosti koje bi opravdavale njegovo izdvajanje iz obitelji. Procijenjeno je kako otac M. R. i nadalje raspolaže dostatnim roditeljskim kapacitetima za brigu o mit. T. R..

5.4. Ovaj stručni tim je temeljem svega gore navedenog te ispunjavanjem lista procjene razvojnih rizika mit. djece te lista za procjenu sigurnosti mit. djece procijenio kako postoji veći broj značajnih okolnosti visokog intenziteta u obitelji koje ugrožavaju psihofizički i socijalni razvoj i kako bi ostankom mit. F. u obitelji njegov život, zdravlje i dobrobit bili značajno ugroženi te je izrečena mjera žurnog izdvajanja djeteta iz obitelji. Sukladno svemu gore navedenom procjenjuje se da bi se trenutne okolnosti u kojima bi odrastao mit. F. R., negativno odrazile na njegovo zdravlje, život i dobrobit zbog čega se imenovanog procjenjuje potrebnim povjeriti ustanovi socijalne skrbi, Centru za odgoj i obrazovanje J. B., S.. Ovaj stručni tim predlaže de se osobni odnosi majke N. R. i mit. F. R. ostvaruju u obliku susreta i druženja dva puta mjesečno u trajanju od dva sata, i to prema kućnom redu ustanove, u prostorijama ustanove socijalne skrbi Centra za odgoj i obrazovanje J. B. S. na adresi B. B., S.. Uz to, predlažemo da se osobni odnosi majke N. R. i mit. F. R., neizravno, u obliku telefonskih poziva, odnosno video vezom, ostvaruju jedan put tjedno, i to prema kućnom redu ustanove, u trajanju od deset minuta. Također predlažemo da se osobni odnosi oca M. R. i mit. F. R., ostvaruju u obliku susreta i druženja dva puta tjedno u trajanju od dva sata, i to prema kućnom redu ustanove, u prostorijama ustanove socijalne skrbi C. za odgoj i obrazovanje J. B. S. na adresi B. B.

6. Po zaprimanju prijedloga i dokumentacije uz isti ovaj sud je Rješenjem od 4. rujna 2026. mal. djetetu imenovao posebnog skrbnika u osobi S. P., mag. iur. iz Centra za posebno skrbništvo, Podružnica u S., radi zaštite njegovih prava i interesa u ovom postupku, a sve sukladno odredbi čl. 487. u svezi s čl. 485. st. 1. Obiteljskog zakona (NN 103/15, 98/19, 47/20, 49/23 i 156/23, dalje: ObZ-a). 

7. Po zaprimanju prijedloga upućeni su pozivi strankama, kao i posebnoj skrbnici, uz prijedlog i priloge uz prijedlog.

8. Na ročištu održanom 10. rujna 2026. predlagatelj je naveo kako je situacija nepromijenjena i da ustraje u svom prijedlogu. Posebna skrbnica mal. djeteta istaknula je da se ne protivi prijedlogu predlagatelja. Nadalje, nakon što je predloženiku pod 2), ocu mal. djeteta, detaljno pojašnjen predmetni prijedlog isti je kazao kako mu je u cijelosti jasno zbog čega se ovaj postupak vodi i kako se u potpunosti slaže s istim.  Isti je dodao kako ga je majka mal. djeteta napustila 5.07.2026. kad je otišla živjeti u Z. kod svog oca iako postoji  sudska odluka prema kojoj je mal F. trebao živjeti 7 dan kod njega a 7 dan kod nje, te da je on narednih 6 tjedna bio 24 sata s djetetom. Dijete ima brojne zdravstvene poteškoće, ima 8 i pol godina a zapravo je mentalno na razini dvogodišnjeg djeteta te zbog zdravstvenog stanja iziskuje 24 satnu skrb. On nema nikoga tko bi mu mogao pomoći jer su brigu o  starijem djetetu preuzeli njegovi roditelji. Zbog zahtjevne brige oko djeteta njegovo zdravstveno stanje se pogoršalo  te se obratio svojoj  doktorici koja ga je posla psihijatru i ustanovljena mu je anksioznost i problemi s srcem, sve zbog navedene situacije. On je svjestan  da mal. F. iziskuje zahtjevnu skrb ali navodi kako se on sam ne može brinuti  o njemu, pa je stoga suglasan da se dijete privremeno smjesti u odgovarajuću ustanovu a on i dalje želi aktivno sudjelovati u njegovu životu, viđati ga i pomagati na bilo koji način. 

9. Prijedlog predlagatelja je osnovan. 

10. Odredbom čl. 137. st. 4. ObZ-a propisano je kako je Centar za socijalnu skrb dužan u roku od 72 sata od oduzimanja djeteta dostaviti sudu neposredno ili elektroničnim putem prijedlog da u izvanparničnom postupku donese rješenje o privremenom povjeravanju skrbi o djetetu drugoj osobi, udomiteljskoj obitelji, ustanovi socijalne skrbi, odnosno drugoj fizičkoj ili pravnoj osobi koja obavlja djelatnost socijalne skrbi sukladno čl. 150. st. 1. toč. 1. ovoga Zakona, ili koju drugu mjeru ako je to potrebno. 

11. Odredbom čl. 138. st. 4. ObZ-a propisano je kako o prijedlogu Centra za socijalnu skrb iz čl. 137. st. 4. ovoga Zakona, sud će odlučiti u roku iz st. 2. ovoga čl. neovisno o tome je li strankama dostava poziva za ročište bila uredna. St. 2. istog članka navedeno je kako o prijedlogu Centra za socijalnu skrb sud mora odlučiti u roku od 10 dana od dana pokretanja postupka. 

12. Odredbom čl. 150. st. 1. toč. 1. ObZ-a propisano je da će sud donijeti rješenje u izvanparničnom postupku o privremenom povjeravanju djeteta drugoj osobi, udomiteljskoj obitelji ili ustanovi socijalne skrbi kao i o smještaju djeteta izvan obitelji i to na prijedlog Centra za socijalnu skrb kada je dijete prethodno bilo žurno izdvojeno sukladno odredbama čl. 135.-138. ovog Zakona. 

13. Odredbom čl. 152. st. 1. ObZ-a propisano je da će sud rješenjem o privremenom smještaju djeteta drugoj osobi, udomiteljskoj obitelji ili ustanovi socijalne skrbi odlučiti i o smještaju djeteta i o ostvarivanju osobnih odnosa sa djetetom, ako je to s obzirom na okolnost slučaja potrebno i ako to predlaže dijete, roditelj ili CZSS. St. 3. istog članka propisano je da mjera privremenog povjeravanja drugoj osobi, udomiteljskoj obitelji ili ustanovi socijalne skrbi i smještaja djeteta može trajati najdulje 30 dana, računajući od dana kada je mjera određena, a u posebno opravdanim okolnostima sud je može u izvanparničnom postupku na prijedlog djeteta, roditelja ili CZSS produljiti za daljnjih 30 dana. 

14. Uvidom u cjelokupnu dokumentaciju spisa te posebno cijeneći mišljenje stručnog tima predlagatelja od 03. rujna 2026. utvrđeno je i od strane suda da mal. F. R. ostankom u obitelji prijeti ugroza za život, zdravlje i razvoj.

15. Stoga uvažavajući izvedene dokaze, posebno imajući u vidu dobrobit i interes maloljetnog djeteta, te naprijed utvrđene činjenice iz kojih proizlazi da je u donosu na obiteljske okolnosti i obilježja roditelja kao čimbenika razvojnog rizika utvrđena visoka razina rizika, a koja se naviše očituje u tome da majka N. R. ne sudjeluje u skrbi o djetetu, ne ostvaruje redovite kontakte s istim te odbija preuzeti svakodnevnu brigu o njemu, dok je otac M. R. zbog narušenog psihičkog stanja, emocionalne iscrpljenosti i nemogućnosti daljnjeg samostalnog izvršavanja roditeljskih obveza izjavio da nije u mogućnosti niti spreman preuzeti daljnju neposrednu skrb o mlt. djetetu, ovaj sud smatra kako je osnovana procjena stručnog tima nadležnog HZSR kako se ostankom u obitelji mal. dijete izlaže ozbiljnoj razini rizika po život, zdravlje i razvoj, pa se očitim ukazuje te i neophodnim u ovom sudskom postupku rješenjem kao u izreci mal. dijete F. R. privremeno povjeriti i smjestiti u Centar za odgoj i obrazovanje J. B., S.. Naime, sud poklanja vjeru činjenicama koje su utvrđene od strane predlagatelja, i koje su detaljno i okolnosno objašnjene u Mišljenju. Sud je po provedenom postupku izrekao mjeru prikladnu za zaštitu prava i dobrobiti djeteta i pri tom vodio računa jer se određenom mjerom najmanje ograničava pravo roditelja na ostvarivanje skrbi o djetetu.

16. Zbog svega naprijed navedenog odlučeno je kao pod točkom I. izreke rješenja. 

17. U smislu odredbe čl. 152. st. 1. toč. 2. ObZ-a propisano je da će sud rješenjem o privremenom povjeravanju djeteta drugoj osobi, udomiteljskoj obitelji ili ustanovi socijalne skrbi odlučiti i o ostvarivanju osobnih odnosa sa djetetom, odnosno nadzoru, ili zabrani ostvarivanja osobnih odnosa s djetetom ako je to s obzirom na okolnost slučaja potrebno i ako to predlaže dijete, roditelj ili CZ7SS. Imajući u vidu sve naprijed utvrđene okolnosti, sud je u cijelosti prihvatio prijedlog stručnog tima da se osobni odnosi majke N. R. i mal. F. R., ostvaruju u obliku susreta i druženja dva puta mjesečno u trajanju od dva sata, u prostorijama ustanove socijalne skrbi Centra za odgoj i obrazovanje J. B. S. na adresi …, sve uvažavajući kućni red ustanove. Uz to, određeno je da se osobni odnosi majke N. R. i mal. F. R., neizravno, u obliku telefonskih poziva, odnosno videovezom, ostvaruju jedan put tjedno u trajanju od deset minuta, sve uvažavajući kućni red ustanove. Nadalje, prihvaćen je i prijedlog predlagatelja da se osobni odnosi oca M. R., i mal. F. R., ostvaruju u obliku susreta i druženja dva puta tjedno u trajanju od dva sata, u prostorijama ustanove socijalne skrbi Centra za odgoj i obrazovanje J. B. S. na adresi …, sve uvažavajući kućni red ustanove, radi čega je odlučeno kao pod točkom II. i III. izreke rješenja. 

18. Trajanje mjere iz ovog rješenja određeno je u smislu odredbe čl. 152. st. 3. Obz-a i to na razdoblje od 30 dana počev od dana izricanja mjere kako je odlučeno u točki IV. izreke rješenja. 

19. Žalba protiv ovog rješenja ne odgađa njegovu ovrhu, a sve u smislu odredbe čl. 489 st. 3. ObZ-a zbog čega je odlučeno pod točkom V. izreke rješenja.

U Splitu 11. rujna 2026.

SUTKINJA 

PRAVNA POUKA: Protiv ovog rješenja nezadovoljna stranka ima pravo žalbe na Županijski sud u roku od 3 dana, od dana uručenja istog. Žalba se podnosi putem ovog suda, za Županijski sud, u dovoljnom broju primjeraka.

DNA: 
- predlagatelju,
- pun. predloženika pod 1.,
- predloženiku pod 2. i 4.,
- posebnoj skrbnici mal. predloženika pod 3.,
- u spis.

